Document ID: 32004D0700

ODLOČBA KOMISIJE
z dne 13. oktobra 2004
o spremembi Odločbe 2004/280/ES o določitvi prehodnih ukrepov za trženje nekaterih proizvodov živalskega izvora, pridobljenih na Češkem, v Estoniji, na Cipru, v Latviji, Litvi, na Madžarskem, Malti, Poljskem, v Sloveniji in na Slovaškem
(notificirana pod dokumentarno številko K(2004) 3729)
(Besedilo velja za EGP)
(2004/700/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Akta o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške, in zlasti člena 42 Pogodbe,
ob upoštevanju naslednjega:
(1)
Od 1. maja 2004 se morajo proizvodi živalskega izvora, pridobljeni na Češkem, v Estoniji, na Cipru, v Latviji, Litvi, na Madžarskem, Malti, Poljskem, v Sloveniji in na Slovaškem („nove države članice“) dati na trg v skladu z ustreznimi pravili Skupnosti, ki zadevajo strukturo in higieno v obratih za klanje ter nadzor in veterinarsko označevanje proizvodov.
(2)
Nekateri od teh proizvodov živalskega porekla, pridobljeni v novih državah članicah pred datumom pristopa, so bili na ta datum na zalogi. Vendar ti proizvodi živalskega porekla ne izpolnjujejo vseh veterinarskih zahtev Skupnosti.
(3)
Odločba Komisije 2004/280/ES z dne 19. marca 2004 o določitvi prehodnih ukrepov za trženje nekaterih proizvodov živalskega izvora, pridobljenih na Češkem, v Estoniji, na Cipru, v Latviji, Litvi, na Madžarskem, Malti, Poljskem, v Sloveniji in na Slovaškem (1) je stopila v veljavo 1. maja 2004.
(4)
Odločba 2004/280/ES dovoljuje do 31. decembra dajanje na trg novih držav članic proizvode, navedene v tej odločbi, pod pogojem, da nosijo nacionalno oznako, predpisano v teh novih državah članicah pred 1. majem 2004 za proizvode živalskega izvora, primerne za prehrano ljudi.
(5)
Odločba 2004/280/ES dovoljuje do 31. avgusta 2004 trgovanje s proizvodi iz te odločbe, ki so pridobljeni v obratih za klanje, ki imajo dovoljenje za izvoz v Skupnost.
(6)
Odločba 2004/280/ES dovoljuje do 31. decembra 2004 uporabo zalog že natiskanega materiala za ovijanje in pakiranje in nalepke z nacionalno oznako, predpisane v novih državah članicah pred 1. majem 2004 za proizvode živalskega izvora, primerne za prehrano ljudi, za dajanje na domači trg, kot to določa navedena odločba.
(7)
Češka, Madžarska in Poljska so sporočile, da so nekateri proizvodi živalskega izvora z dolgim rokom trajanja, in ki ne predstavljajo nevarnosti za potrošnika, še vedno na zalogi in ne bodo prodani pred 31. decembrom 2004. Zato je primerno razširiti časovne omejitve, določene z odločbo 2004/280/ES.
(8)
Dne 15. julija 2004 je bilo opravljeno posvetovanje z Stalnim odborom za prehranjevalno verigo in zdravje živali in nobena država članica ni nasprotovala morebitni razširitvi časovnih omejitev, določenih v Odločbi 2004/280/ES.
(9)
Odločba 2004/280/ES naj se zato ustrezno spremeni.
(10)
Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2004/280/ES se spremeni na naslednji način:
(a)
V členu 2(1) se datum „31. december 2004“ nadomesti z datumom „30. april 2005“.
(b)
V uvodnem stavku člena 3 se datum „31. avgust 2004“ nadomesti z datumom „30. april 2005“.
(c)
V členu 4 se datum „31. december 2004“ nadomesti z datumom „30. april 2005“.
Člen 2
Ta odločba je naslovljena na države članice.
V Bruslju, 13. oktobra 2004

Labels: 0
3
15
17